Legal Document

Category: 592

Text:
46. ΒΑΣΙΛΙΚΟΝ ΔΙΑΤΑΓΜΑ της 4/8 Νοεμ. 1971 (ΦΕΚ Δ΄ 259) Περί τροποποιήσεως του ύψους και του αριθμού ορόφων των οικοδομών των ανεγειρομένων επί ενίων οικοπέδων του ρυμοτομικού σχεδίου Αθηνών. Έχοντες υπ’ όψιν τας διατάξεις του από 17 Ιουλ. 1923 Ν.Δ/τος «περί σχεδίων πόλεων κλπ.», ως μεταγενεστέρως ετροποποιήθησαν και συνεπληρώθησαν και ειδικώτερον του άρθρ. 9 αυτού, του Α.Ν. 395/1968 «περί του ύψους των οικοδομών και του συστήματος της ελευθέρας δομήσεως» (ΦΕΚ 95 Α΄), του Α.Ν. 625/1968 «περί συμπληρώσεως και τροποποιήσεως των γενικών περί σχεδίων πόλεων διατάξεων» (ΦΕΚ 266 Α΄) και δη την παρ. 3 του άρθρ. 3 αυτού, του άρθρ. 1 του Ν.Δ. 758/1970 «περί παρατάσεως της προθεσμίας της παρ. 3 του άρθρ. 3 του Α.Ν. 625/1968» (ΦΕΚ 283 Α΄) και ιδόντες την υπ’ αριθ. 1552/1971 γνωμοδότησιν του Συμβουλίου Δημοσίων Έργων (Τμήμα Μελετών), ως και την υπ’ αριθ. 649/1971 γνωμοδότησιν του Συμβουλίου της Επικρατείας, προτάσει του Ημετέρου επί των Δημοσίων Έργων Υπουργού, απεφασίσαμεν και διατάσσομεν: Άρθρ.1.-1.Τροποποιούνται ο μέγιστος επιτρεπόμενος αριθμός ορόφων και το ανώτατον ύψος των οικοδομών των ανεγειρομένων επί των οικοπέδων Αθηνών μεταξύ των οδών Ραζηκότσικα, Καρέα, Τιμολέοντος, Βουλιαγμένης, Περραιβού, Κοκκίνη, Θεοφιλοπούλου, Μεναίχμου, Καλλιρρόης και Αναπαύσεως και δη εις την περιοχήν την περικλειομένην δι’ ερυθράς γραμμής υπό τα στοιχ. α΄, β, γ, δ, ε, ζ, η, θ, ι, κ, α, ως εμφαίνεται εις το, υπό του Προϊσταμένου της Υπηρεσίας Οικισμού, τεθεωρημένον δια της υπ’ αριθ. Ε.33537/1971 πράξεως αυτού σχετικόν πρωτότυπον διάγραμμα υπό κλίμακα 1:2000, ούτινος συνοπτικόν αντίτυπον δημοσιεύεται μετά του παρόντος, ως ακολούθως. 2.Το μέγιστον ύψος των οικοδομών των ανεγειρομένων επί του οικοδομικού τετραγώνου του περικλειομένου υπό των οδών Βουλιαγμένης, Τιμολέοντος, Ανωνύμου και Περραιβού, κεχρωσμένου δια κιτρίνου χρώματος, εις το ως άνω διάγραμμα δεν δύναται να υπερβή το αντίστοιχον οριζόντιον επίπεδον το αγόμενον εις ύψος 11 μέτρων από της γωνίας της προς νότον βλεπούσης οικοδομικής γραμμής της οδού Ραζηκότσικα μετά της οικοδομικής γραμμής της οδού Καρέα. Το ύψος τούτο εν ουδεμιά περιπτώσει δύναται να είναι μεγαλύτερον των 17,50 μέτρων, μετρούμενον από της νομίμου αφετηρίας μετρήσεως αυτού. 3.Το μέγιστον ύψος των οικοδομών των ανεγειρομένων επί των οικοδομικών τετραγώνων των περικλειομένων υπό των οδών Ραζηκότσικα, Αναπαύσεως, Τιμολέοντος και Καρέα κεχρωσμένων και διαγραμμισμένων δια κιτρίνου χρώματος εις το  αυτό ως άνω διάγραμμα, δεν δύναται να υπερβή το αντίστοιχον οριζόντιον επίπεδον το αγόμενον εις ύψος 14,50 μέτρων, από της γωνίας της προς νότον βλεπούσης οικοδομικής γραμμής της οδού Ραζηκότσικα μετά της οικοδομικής γραμμής της οδού Δέφνερ. Το ύψος τούτο εν ουδεμιά περιπτώσει δύναται να είναι μεγαλύτερον των 17,50 μέτρων, μετρούμενον από της νομίμου αφετηρίας μετρήσεως αυτού. 4.Ο μέγιστος αριθμός ορόφων των οικοδομών των ανεγειρομένων επί των οικοδομικών τετραγώνων των περικλειομένων υπό των οδών Τιμολέοντος, Αναπαύσεως, Καλλιρρόης, Μεναίχμου, Θεοφιλοπούλου, Κοκκίνη, Περραιβού και Ανωνύμου, κεχρωσμένων δι’ ερυθρού χρώματος, εις το αυτό ως άνω διάγραμμα, ορίζεται εις 5 και το ανώτατον ύψος αυτών εις 17,50 μέτρα. Άρθρ.2.-Η ισχύς του παρόντος άρχεται μετά δίμηνον από της δημοσιεύσεως αυτού εις την Εφημερίδα της Κυβερνήσεως. Εις τον αυτόν επί των Δημοσίων Έργων Υπουργόν, ανατίθεμεν την δημοσίευσιν και εκτέλεσιν του παρόντος Δ/τος.